Jan Petersen (S), 2001-09-06:
Hr. Jens Vibjerg, hr. Jens Hald Madsen og hr. Jens Rohde har problemer med, at regeringen ikke kommer med en meget detaljeret beskrivelse af, hvordan vi finansierer dels de nye initiativer og dels de temaer, som er rejst både af regeringen og af partier her i Folketinget, og som alle koster penge.
Det er kritikken.
Men hvad er så svaret?
Det er: Vi sætter os fælles opgaver i dette samarbejdende folkestyre med hensyn til de nye ting, vi gør, og så finder vi også den fælles opgave frem, der hedder, at vi lægger pengene på bordet i fællesskab.
Jeg synes, det er utroligt, at Venstre forsøger at undslå sig muligheden for at komme med holdbar finansiering.
Der er ikke møj' af det, vi fik præsenteret i går, der kan bruges, for der er ikke finansiering.
Det er løsagtigt.
Altså så får fru Marianne Jelved i den grad ret efter et valg.
Men dertil når vi aldrig.
For kendsgerningen er, at regeringen år for år har lagt op til partierne at være med til at finansiere fælles initiativer, at der hvert eneste år har været fælles, fremadrettede opgaver, hvor de partier, der skulle bære udgifterne, så også i enighed fandt frem til, hvad indtægterne skulle være.
Det, vi siger i år, er: I må også komme med forslag! Så kan vi drøfte, hvad der kan bruges og ikke bruges.
Og jeg har for så vidt kun afvist to forslag
her fra Venstre, og det er, at man kan godt lade være med at tro, at man kan finde omfattende finansiering på aktivering, og man kan godt holde fingrene fra ulandsbistanden.
Det er det, jeg har sagt klart.
Der er jo selvfølgelig andre muligheder, men vi skal da ikke forhindre Venstre i at gå i tænkeboks og så komme til forhandlingsbordet med noget, der er kontanter i.
Det var svaret til de tre medlemmer af Venstre.
Må jeg så lige føje til omkring hr. Ebbe Kalnæs' indlæg: Ja, jeg hørte det som en forsigtig kurs og en opbakning, så tak for det, hvis det var sådan ment.
Det tror jeg det var.
Jeg vil så bare sige stilfærdigt: Indtjeningen i dansk erhvervsliv er ikke helt så ringe.
Man skulle tro, der var valgkamp.
Fru Ulla Tørnæs var så venlig at citere udtalelser, jeg er kommet med til Politiken, og jeg synes for så vidt, det er et meget godt citat, for pointen var jo, at Venstre kommer med et forslag, der ikke er finansieret; det var det, der var min pointe, og den pointe står jeg ved.
Det er jo decideret usympatisk.
Man kan ikke finansiere en permanent driftsudgift, som barselorlovsforslag vil være, med midler, som tages fra forsørgelse af arbejdsløse, ikke medmindre man vil sige, at satsen, de arbejdsløse skal leve af, skal sættes ned.
Sagen er, at hvis uheldet havde været ude, dengang man regnede på det her, og der havde siddet en borgerlig finansminister, så ville han have sagt til det parti i en regering, der var kommet med sådan et forslag, at det er det samme som ikkefinansiering.
Det var det, jeg sagde den pågældende dag til Politiken, og som fru Ulla Tørnæs siden har gjort alt, hvad hun kunne for at få misforstået, alle steder, hvor hun har været i nærheden af en talerstol. Vi kan få en god forhandling om barselorlovsforslaget, hvordan det endeligt skal skrues sammen - vi har givet vores bud - og hvordan det skal finansieres, med de partier, som er i stand til at løfte den her opgave og ikke blot betragter det som et stykke valgflæsk, for det har jeg indtryk af at det er for Venstre.
Til hr. Jens Kirk har jeg blot den bemærkning om dyrevelfærd og finansloven, at egentlig må de tider nærme sig, hvor det danske landbrug bærer finansieringen af sin egen opfyldelse af dansk lovgivning.
Det er vist et erhverv, der er subsidieret rigeligt i forvejen.
Ikke fordi jeg afviser, at man skal gå praktisk til værks, men blot denne principielle markering. Til fru Tove Videbæk: Det er jo hele pointen; det er jo hele pointen i det, vi prøver på, nemlig at sikre, at ressourcerne tilgodeser de svageste, herunder de svageste ældre.
Netop et af de stikord, som fru Tove Videbæk havde med: hospice, indgår jo i aftalen med amterne.
Men jeg har også peget på, hvilke indsatsområder der er nødvendige i fremtiden.
Jeg erkender, ...